《白门柳》
元代·张天英

白门女郎若杨柳，舞衣深劝金陵酒。青丝素手结同心，沈醉东风回马首。

红袖掩啼痕，请君听妾言。柳色年年好，玉颜岂长存。

柔条不忍折，妾意与君恩。纷纷花落青春暮，雨暗长亭空断魂。

作者简介：温州永嘉人，字羲上，一字楠渠，号石渠居士。酷志读书，穿贯经史。征为国子助教。性刚严，不好趋谒，再调不就。工诗，尤善古乐府。有《石渠居士集》。